IMISLab/GreekWikipedia huggingface dataset:
Βυτάουτας

Ο Βυτάουτας ο Μέγας, λιθουανικά Vytautas (περ. 1350 – 27 Οκτωβρίου 1430) από τον Οίκο των Γκεντιμινιδών ήταν δούκας τού Τρακάι (1392-1413), της Ρουθηνίας (1398-1430), μεγάλος δούκας της Λιθουανίας (1392-1430), πρίγκιπας της Χρόντνα, του Λουτσκ και υποτιθέμενος βασιλιάς των Χουσιτών. Με την αναβίωση της Λιθουανίας τον 19ο αιώνα έγινε ο εθνικός ήρωας της χώρας. Ένα Πανεπιστήμιο ονομάστηκε από αυτόν και σε πολλές πόλεις μνημεία ανεγέρθηκαν στο όνομά του το διάστημα 1918-39.

 Ήταν γιος τού Κεστούτις δούκα τού Τρακάι & μεγάλου δούκα της Λιθουανίας και της Μπιρουτέ. Ο πατέρας του και ο θείος του Αλγκίρντας είχαν μοιράσει τη Λιθουανία από το 1377: ο Κεστούτις έλαβε το δυτικό μέρος και αγωνιζόταν εναντίον τού Τευτονικού Τάγματος. Τον Αλγκίρντα διαδέχθηκε το 1377 ο γιος του Γιογκάιλα και άρχισε ανταγωνισμός μεταξύ τους. Ο Γιογκάιλα συμμάχησε με τους Τεύτονες το 1380· όταν το έμαθε ο Κεστούτις, κατέλαβε το Βίλνιους, αιχμαλώτισε τον ανιψιό του Γιογκάιλα και έγινε μόνος του μεγάλος δούκας της Λιθουανίας. Τότε ο Γιογκάιλα δραπέτευσε, συγκέντρωσε στρατό και αιχμαλώτισε τον θείο του και τον Βυτάουτας στο κάστρο Κρέβα. Μία εβδομάδα μετά ο Κεστούτις απεβίωσε, δεν γνωρίζουμε πώς. Το 1382 ο Βυτάουτας δραπέτευσε από το κάστρο και κατέφυγε στο Τευτονικό Τάγμα, όπου βαπτίστηκε Καθολικός με το όνομα Βίγκαντ. Συμμετείχε σε επιδρομές εναντίον τού Γιογκάιλα. Ωστόσο το 1384 ο Βυτάουτας χάλασε τις συμφωνίες του με τους Τεύτονες και συμφιλιώθηκε με τον Γιογκάιλα. Μάλιστα έκαψε τρία σημαντικά Τευτονικά κάστρα και ανέκτησε τις γαίες τού πατέρα του, εκτός από το Τράκαι. Νυμφεύτηκε ίσως τη Μαρία Λουκόμσκα, αλλά αυτό αναφέρεται μόνο από το Χρονικό Μπυχόβιεκ και δεν επιβεβαιώνεται από άλλες πηγές. Έκανε γάμο με την Άννα και είχε τέκνο: Σοφία 1371-1453, παντρεύτηκε τον Βασίλειο Α΄ μεγάλο πρίγκιπα της Μόσχας. Απέκτησαν πολλά τέκνα, μεταξύ αυτών τα εξής: Άννα 1393-1417, παντρεύτηκε τον Ιωάννη Η΄ Παλαιολόγο Αυτοκράτορα των Ρωμαίων. Βασίλειο Β΄ 1415-1462, μεγάλος πρίγκιπας της Μόσχας.Το 1418 απεβίωσε η Άννα και ο Βυτάουτας έκανε άλλο γάμο με την ανιψιά της Ουλιάνα, κόρη τού Ιβάν Ολσχάνσκυ. Inga Deidulė, Vytauto Didžiojo įvaizdžio genezės mįslė, - "ieškokite moterų", Vartiklis. Andrius Mingėla, Vytautas Lietuvos didysis kunigaikštis, Juventa high school. Accessed May 20, 2006. Oscar Halecki, Borderlands of Western Civilization: A History of East Central Europe, 2nd edition, Chapter 8, Simon Publications, July 2001, ISBN 0-9665734-8-X
Χρυσόστομος Κατσουλιέρης

Ο Χρυσόστομος Κατσουλιέρης (Χαλάνδρι Αθηνών, 1936 - Σέρρες, 3 Οκτωβρίου 2013) ήταν Έλληνας ιερέας και μοναχός καθώς και ηγούμενος της νέας αδελφότητας της Ιεράς Μονής Εσφιγμένου από το 2005.

 Γεννήθηκε στο Χαλάνδρι το έτος 1936. Σε ηλικία 25 ετών χειροτονήθηκε Διάκονος και ένα χρόνο αργότερα Ιερέας από τον Μικρασιάτη Μητροπολίτη Ελασσώνος Ιάκωβο Μακρυγιάννη. Το 1967, κατά τη στρατιωτική δικτατορία, ο γέροντάς του Μητροπολίτης Ελασσώνος Ιάκωβος Μακρυγιάννης διώχθηκε από τον μητροπολιτικό θρόνο της Ελασσόνος κατηγορούμενος από το δικτατορικό καθεστώς λόγω των δημοκρατικών του φρονημάτων και διότι ήταν πνευματικός της Σοφίας Μινέϊκου συζύγου του Γεωργίου Παπανδρέου και μητέρας του Ανδρέα και σχετιζόταν για πολλά χρόνια με την οικογένεια. Διωχθέντος του Μητροπολίτου Ελλασσώνος Ιακώβου από την έδρα του, ο πατήρ Χρυσόστομος έλαβε απολυτήριο για το Άγιον Όρος. Δεν κατέστη όμως δυνατόν να μεταβεί, μιας και το στρατιωτικό καθεστώς και η εκκλησιαστική του παραλλαγή ενήργησαν τα αντίθετα. Ο πρώην πλέον Ελασσόντος Ιάκωβος απελάθηκε διά παντός από το Άγιο Όρος και δεν του επετράπη ποτέ η είσοδος. Από τότε ο αρχιμανδρίτης Χρυσόστομος απέκτησε εκκλησιαστικό φάκελο με αποτέλεσμα να μην μπορεί να γίνει δεκτός σε καμία Μητρόπολη ή ενορία.Έτσι αποφάσισε να φύγει για το εξωτερικό και, μέχρι να ετοιμαστούν τα χαρτιά του, υπηρέτησε για ένα εξάμηνο ως εφημέριος του χωρίου Ζεφυρία στην νήσο Μήλο. Επί δέκα έτη υπηρέτησε στην Αγγλία σε ορθόδοξο ναό. Με κανονικό απολυτήριο μετέβη στο Άγιον Όρος, όπου αφιερώθηκε στην άσκηση και στην ησυχία των μοναχικών καθηκόντων, αρχικά στο σιμωνοπετρίτικο κελλί του Ευαγγελισμού της Θεοτόκου στις Καρυές. Το έτος 2002 ο ίδιος με τη συνοδεία του εξελέγησαν να επανδρώσουν την κενή κανονικών μοναχών ιερά μονή Εσφιγμένου. Καθήκοντα ανέλαβε η συγκεκριμένη συνοδεία ως εσφιγμενιτική αδελφότητα το έτος 2005, με τον π. Χρυσόστομο Κατσουλιέρη να εκλέγεται κανονικά ως ο πρώτος ηγούμενος της εν λόγω μονής, μετά την επαναφορά αυτής στην κανονικότητα. Τον Σεπτέμβριο του 2013 είχε μεταβεί στη Μονή Προφήτη Ηλία Σερρών προκειμένου να συμμετάσχει στους εορτασμούς για την Παναγία τη Μυρτιδιώτισσα. Όμως υπέστη σοβαρό κάταγμα και νοσηλευόμενος στο Νοσοκομείο Σερρών, απεβίωσε στις 3 Οκτωβρίου 2013. Ετάφη στο κονάκι της Μονής στις Καρυές Αγίου Όρους. Ιερά Μονή Εσφιγμένου - επίσημη ιστοσελίδα
62 (αριθμός)

Το 62 (εξήντα δύο) είναι ο φυσικός αριθμός που βρίσκεται μετά από το 61 και πριν από το 63. Είναι άρτιος αριθμός, αφού 62:2 = 31, δηλαδή διαιρείται με το 2, στο σύνολο των φυσικών αριθμών. Ο αριθμός 62 συμβολίζεται ως LXII στο ρωμαϊκό σύστημα αρίθμησης και ως ΞΒ´ στο ελληνικό σύστημα αρίθμησης.

 Το 62 είναι ένας σύνθετος αριθμός, αφού οι φυσικοί διαιρέτες του είναι 1, 2, 31 και 62, δηλαδή έχει και άλλους φυσικούς διαιρέτες, εκτός του 1 και του εαυτού του. Ο επόμενος σύνθετος αριθμός είναι το 63. Το ανάπτυγμα πρώτων παραγόντων του 62 είναι 62 = 2 · 31. Το 62 είναι ημιπρώτος αριθμός, διότι αποτελεί γινόμενο δύο πρώτων αριθμών (2 · 31). Διάταξη κατά την σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών. Ο ατομικός αριθμός 62 αντιστοιχεί στο σαμάριο. Το Μεσιέ 62 είναι ένα σφαιρωτό σμήνος σε απόσταση περίπου 22.500 έτη φωτός στον αστερισμό Οφιούχος.
Κόσμος 10

Ο Κόσμος 10 (ρωσικά: Космос 10), που στην Δύση είναι γνωστός και σαν Zenit-2 #5, ήταν σοβιετικός κατασκοπευτικός δορυφόρος τύπου Ζενίτ-2 που εκτοξεύτηκε το 1962. Οι δορυφόροι Ζενίτ-2 βασίζονταν σχεδιαστικά στα διαστημόπλοια Βοστόκ τα οποία έστειλαν τους πρώτους ανθρώπους στο διάστημα. Ο συγκεκριμένος ήταν ο τέταρτος που τέθηκε επιτυχώς σε τροχιά, μετά τους Κόσμος 4, Κόσμος 7 και Κόσμος 9.

 Εκτοξεύτηκε με πύραυλο Βοστόκ-2 που είχε αριθμό σειράς T15000-03 στις 21 Οκτωβρίου 1962 (09:00:00 UTC) από το κοσμοδρόμιο του Μπαϊκονούρ. Τέθηκε σε χαμηλή περιγήινη τροχιά με περίγειο 178 χλμ., απόγειο 376 χλμ., κλίση 64,9 μοιρών και τροχιακή περίοδο 90 λεπτών. Παρέμεινε σε τροχιά για τέσσερις ημέρες και στις 21 Οκτωβρίου η κάψουλα επανεισόδου του, όπου μεταφέρονταν το φιλμ, επέστρεψε πίσω στην Γη. Πέρα από την βασική αποστολή του, ο Κόσμος 10 αξιοποιήθηκε και για την μελέτη της ακτινοβολίας στο διάστημα προς υποστήριξη του προγράμματος Βοστόκ. Μετά την επιτυχημένη ολοκλήρωση της αποστολής του, οι Ζενίτ-2 κρίθηκαν πλήρως επιχειρησιακοί και από τον επόμενο δορυφόρο, τον Κόσμος 12, άρχισαν να πραγματοποιούν αποστολές οκταήμερης διάρκειας. Διαστημικές αποστολές το 1962
Νώε για μια Εβδομάδα

To Evan Almighty (ελλ. τίτλος Νώε για μια Εβδομάδα) είναι κωμωδία Αμερικανικής παραγωγής του 2007, συνέχεια της επιτυχημένης ταινίας του 2003, Bruce Almighty (ελλ. τίτλος Θεός για μια Εβδομάδα). Τη σκηνοθεσία υπογράφει ο Τομ Σάντιακ ενώ επανεμφανίζονται στους ρόλους τους από την πρώτη ταινία οι Στιβ Καρέλ και Μόργκαν Φρίμαν. Η ταινία κυκλοφόρησε στις ελληνικές αίθουσες στις 21 Ιουνίου 2007.

 Ο νεοεκλεγμένος στο Κονγκρέσο Evan (Στιβ Καρέλ)μετακομίζει από τη Νέα Υόρκη σε ένα προάστιο της Βιρτζίνια. Τη φαινομενικά ήσυχη εκεί ζωή του έρχεται να ταράξει ο Θεός (Μόργκαν Φρίμαν) όταν εμφανίζεται και του αναθέτει να φτιάξει μια κιβωτό για να προφυλαχθεί από έναν επερχόμενο κατακλυσμό. Η οικογένεια του δεν μπορεί να καταλάβει αν ο Evan περνάει μια απλή κρίση της μέσης ηλικίας η αν έχει εμπλακεί σε γεγονότα βιβλικών διαστάσεων. Στιβ Καρέλ στο ρόλο του Έβαν Μπαξτερ (Evan Baxter) Μόργκαν Φρίμαν στο ρόλο του Θεού (God) Λόρεν Γκράχαμ στο ρόλο της Τζοάν Μπάξτερ (Joan Baxter) Τζον Γκούντμαν στο ρόλο του Κόνγκρεσμαν Λόνγκ (Congressman Long) Γουάντα Σάικς στο ρόλο της Ρίτα (Rita) Επίσημη Ιστοσελίδα Αρχειοθετήθηκε 2020-09-19 στο Wayback Machine. Η ταινία στο Filmspot Trailer και Φωτογραφίες Αρχειοθετήθηκε 2007-03-19 στο Wayback Machine.
Ραφαέλ Μπόασμαν

Ο Ραφαέλ Μπόασμαν (Rafael A. Boasman, 5 Ιουνίου 1953-) είναι πολιτικός από τον Άγιο Μαρτίνο και πρωθυπουργός από τις 24 Νοεμβρίου 2017 ως τις 15 Ιανουαρίου 2018. Γεννήθηκε στην Αρούμπα.

 Υπηρέτησε προτού γίνει πρωθυπουργός ως υπουργός Δικαιοσύνης από τον Δεκέμβριο του 2016 ως τις 15 Ιανουαρίου 2018. Νωρίτερα ήταν υπουργός Υγείας, Κοινωνικής Ανάπτυξης και Εργασίας από τις 7 Σεπτεμβρίου 2015 ως τις 19 Νοεμβρίου 2015 και ως υπουργός Τουρισμού, Οικονομικών, Μεταφορών και Επικοινωνιών από τις 20 Δεκεμβρίου 2016 ως τις 4 Απριλίου 2017. Ο Μπόασμαν ανήλθε στην πρωθυπουργία έπειτα από δύο προτάσεις μομφής εναντίον του προκατόχου του, που είχε ως αποτέλεσμα να απολυθεί ο πρωθυπουργός Γουίλιαμ Μάρλιν από τον Κυβερνήτη Γιουτζίν Χόλιντεϊ, το φθινόπωρο του 2017. Η θητεία του Μπόασμαν στην πρωθυπουργία διήρκεσε λιγότερο από δύο μήνες. Τον διαδέχθηκε στην πρωθυπουργία η Λεόνα Μάρλιν-Ρομέο.
1510 Σαρλουά

Ο Σαρλουά (Charlois) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,341. Ανακαλύφθηκε το 1939 από τον Γάλλο αστρονόμο Αντρέ Πατρύ, που παρατηρούσε από τη Νίκαια, και πήρε το όνομά του προς τιμή του Γάλλου αστρονόμου Ωγκύστ Ονορέ Σαρλουά.

 Η μέση διάμετρος του Σαρλουά εκτιμάται σε 23,8 ± 2,8 χιλιόμετρα. Ο φασματικός τύπος του είναι C (ανθρακούχος), ενώ το γεωμετρικό άλβεδό του είναι 0,1033. Ο Σαρλουά περιστρέφεται γύρω από τον εαυτό του μία φορά κάθε περίπου 5 ως 8 ώρες. Τροχιά από το JPL (Java) / Εφημερίδα
Μικρή Σόφια

Το προσωνύμιο Μικρή Σόφια ή σπανιότερα Δεύτερη Σόφια (Βουλγαρικά: Малка София, προφέρεται «Μάλκα Σόφια») χρησιμοποιήθηκε για να περιγράψει σλαβόφωνα χωριά της ιστορικής περιοχής της Μακεδονίας στα τέλη του 19ου με αρχές του 20ού αιώνα. Οι οικισμοί αυτοί σήμερα είναι εκτός των συνόρων του σύγχρονου βουλγαρικού κράτους.

 Οι κάτοικοι των περιοχών της Μακεδονίας κατά την διάρκεια των εθνικών ανταγωνισμών και ιδιαίτερα κατά την διάρκεια του Μακεδονικού Αγώνα, για να δώσουν έμφαση στο φρόνιμα των κατοίκων συγκεκριμένων οικισμών όπου παρατηρούνταν σημαντική συμμετοχή του ανδρικού πληθυσμού των χωριών στα βουλγαρικά σώματα των κομιτατζήδων και της γενικότερης υποστήριξης τους στην ύπαρξη Βουλγάρων δασκάλων και εξαρχικών ιερέων, παραλλήλησαν τους οικισμούς αυτούς με τη πόλη Σόφια, δηλαδή ως μικρογραφίες της βουλγαρικής πρωτεύουσας. Η χρήση του όρου γίνεται στην Ελλάδα και μεταγενέστερα, για να περιγράψουν συχνά τους ίδιους οικισμούς, είτε για την συνεργασία των κατοίκων με τις δυνάμεις κατοχής, είτε αυτές ήταν ιταλικές, γερμανικές ή βουλγαρικές, είτε για την ένταξη αυτών στα αντάρτικα ένοπλα τμήματα της ΣΝΟΦ. Η χρήση του όρου, εκτός από τους τοπικούς πληθυσμούς της περιοχής της Μακεδονίας, έγινε μεταγενέστερα και από ορισμένες βαλκανικές κυβερνήσεις, σύμφωνα με τις διαφορετικές πολιτικές που επεδίωκαν να προωθήσουν, με σκοπό την αντίκρουση των επιχειρημάτων, κυρίως ιστορικών της Σοσιαλιστικής Ομοσπονδιακής Δημοκρατίας της Γιουγκοσλαβίας αρχικά, και της Βόρειας Μακεδονίας μεταγενέστερα, που υποστήριζαν την ύπαρξη σλαβομακεδονικής εθνικής συνείδησης πριν τον Β΄ Παγκόσμιο Πόλεμο. Από την μια πλευρά, η Βουλγαρία για να προωθήσει την πολιτική της σχετικά με το βουλγαρικό φρόνημα των κατοίκων συγκεκριμένων οικισμών, ιδιαίτερα της σημερινής Βόρειας Μακεδονίας, και από την άλλη, οι Έλληνες ιστορικοί ως επιχείρημα που τεκμηριώνει αυτήν την άποψη, δηλαδή της μη ύπαρξης σλαβομακεδονικής εθνικής ταυτότητας στις αρχές του 20ου αιώνα. Παραδείγματα τέτοιων οικισμών, για τους οποίους αναφέρεται η χρήση αυτού του όρου κατά την περίοδο των Βαλκανικών Ανταγωνισμών, αλλά και μέχρι τον Β΄ Παγκόσμιο Πόλεμο, είναι η Βασιλειάδα Καστοριάς, το Καστανόφυτο Καστοριάς, οι Σαρακηνοί Πέλλας, το Ξινό Νερό Φλώρινας, η Βεύη Φλώρινας, το Κιλκίς, η Πετρούσα Δράμας και η Βελιγοστή Οχρίδας (Велгощи). Σύγχρονη χρήση του όρου έχει γίνει για να αναφερθεί χωριό με πληθυσμό Βουλγάρων Εβραίων στο Ισραήλ, και συγκεκριμένα στο Ακίρ (Akir), έναν από τους πολλούς οικισμούς εποίκων που κτίστηκαν τα τελευταία χρόνια στη περιοχή. Λογοτεχνική αναφορά έχει υπάρξει και για την παραλιακή πόλη Γιάφα του Ισραήλ, που συγκέντρωσε μεγάλο αριθμό Βούλγαρων Εβραίων μεταναστών μετά τον Β΄ Παγκόσμιο Πόλεμο.
Αναστάσιος Σιδηρόπουλος

Ο Αναστάσιος «Τάσος» Σιδηρόπουλος (γεννημένος στις 9 Αυγούστου 1979) είναι Έλληνας διαιτητής ποδοσφαίρου. Σφύριξε στο Γιουρόπα Λιγκ 2013-14. Έγινε διεθνής διαιτητής της FIFA το 2011.

 Σφύριξε τον τελικό του Κυπέλλου Ελλάδας 2015-16, μεταξύ του Ολυμπιακού και της ΑΕΚ. Στις 21 Δεκεμβρίου 2018, σφύριξε τον αγώνα της 14ης αγωνιστικής του Πρωταθλήματος Σαουδικής Αραβίας, μεταξύ της Αλ-Καντσία και της Αλ-Τααβούν Στις 21 Αυγούστου 2020, υπήρξε τέταρτος διαιτητής στον τελικό του UEFA Europa League στην αναμέτρηση Σεβίλλη - Ίντερ Μιλάνου. Προφίλ στο transfermarkt.com
Αγία Παρασκευή Βαρνάβα Αττικής

Η Αγία Παρασκευή είναι οικισμός της δημοτικής κοινότητας και δημοτικής ενότητας Βαρνάβα, του δήμου Μαραθώνα, της περιφερειακής ενότητας Ανατολικής Αττικής, στην περιφέρεια Αττικής, σύμφωνα με το πρόγραμμα Καλλικράτης, καθώς και των μεταβολών που ακολούθησαν αυτό το πρόγραμμα.

 Η Αγία Παρασκευή είναι ορεινό χωριό της ΒΑ. Αττικής. Βρίσκεται 1 χλμ. ΒΑ. του Βαρνάβα, σε μέσο σταθμικό υψόμετρο 520. Ο οικισμός αναγνωρίστηκε το 1991 και προσαρτήθηκε στην κοινότητα Βαρνάβα του νομού Αττικής. Με το ΦΕΚ 87Α - 07/06/2010 αποσπάστηκε από την κοινότητα Βαρνάβα και προσαρτήθηκε στον δήμο Μαραθώνα. Το ρέμα της «Ντράσιζας», βόρεια του οικισμού Η Μονή Αναστάντος Χριστού, ανατολικά του οικισμού Η εκκλησία της Αγίας Παρασκευής Η εκκλησία των Αγίων Δημητρίου και Παντελεήμονος στην παραλία του Ευβοϊκού, ΒΑ. του οικισμού. Η παραλία του Ευβοϊκού «Σκουταρίνα», ΒΑ. του οικισμού Η εκκλησία των Αγίων Δημητρίου και Παντελεήμονος στο βόρειο τμήμα της «Σκουταρίνας» Εγκυκλοπαίδεια Πάπυρος Λαρούς Μπριτάνικα, εκδ. 2006 (ΠΛΜ) Εγκυκλοπαίδεια Δομή, εκδ. 2002-4 Οργανισμός εκδόσεων «Ελλάδα», χάρτες (Βαρελάς) Χάρτες «ROAD» (Αττική 1:60.000) Google Erath eetaa.gr
Ολλανδικό πρωτάθλημα ποδοσφαίρου ανδρών 2021-22

Το Ολλανδικό πρωτάθλημα ποδοσφαίρου ανδρών 2021-22 είναι η 66η σεζόν της Έρεντιβιζι, της 1ης κατηγορίας ποδοσφαίρου ανδρών της Ολλανδίας. Η σεζόν ξεκίνησε στις 14 Αυγούστου 2021 και θα ολοκληρωθεί στις 15 Μαΐου 2022.

 Συνολικά 18 ομάδες θα αγωνιστούν στη σεζόν: οι πρώτες 15 ομάδες της περσινής σεζόν, 2 νικητές των Play Offs ανόδου/υποβιβασμού και η πρωταθλήτρια της Έιρστε Ντιβίζι 2020-21. Τελευταία ενημέρωση: 28 Νοεμβρίου 2021 15:47. Πηγή: Επίσημος ιστότοπος
Βασιλική Γαλικιανή Ακαδημία

Η Βασιλική Γαλικιανή Ακαδημία (γαλικιανά: Real Academia Galega, RAG) είναι ίδρυμα αφιερωμένο στη μελέτη του Γαλικιανού πολιτισμού και ιδιαίτερα της Γαλικιανής γλώσσας. Εκδίδει κανόνες γραμματικής, ορθογραφίας και λεξιλογίου και εργάζεται για την προώθηση της γλώσσας. Η Ακαδημία εδρεύει στην Λα Κορούνια στη Γαλικία της Ισπανίας. Ο σημερινός πρόεδρος είναι ο Βίκτορ Φερνάντεζ Φρεϊσάνες.

 Το 1905 η Γαλικιανή γλώσσα διωκόταν στην Ισπανία. Για την αποφυγή των διώξεων, ιδρύθηκε ο οργανισμός Σοσιεντάντε Προτεκτόρα ντα Ακαντέμια Γκαγιέγκα στην Αβάνα της Κούβας. Στη συνέχεια, στις 30 Σεπτεμβρίου 1906, χάρη στις προσπάθειες των συγγραφέων Μανουέλ Κούρρος Ενρίκεζ και Χοσέ Φοντένλα Λεάλ, επανιδρύθηκε ως Real Academia Galega. Ο Μανουέλ Μουργκία ήταν ο πρώτος της πρόεδρος. Το 1972 η Ακαδημία τυποποίησε το σχέδιο του εθνοσήμου του Βασιλείου της Γαλικίας. Μερικά χρόνια αργότερα, η Ακαδημία έπεισε την κυβέρνηση της Γαλικίας να τιμήσει το παλιό εθνόσημο βάζοντας το στην υφιστάμενη αστική σημαία, δημιουργώντας την σημερινή σημαία της Γαλικίας. Ο ορολογικός κλάδος της ακαδημίας ονομάζεται Τερμιγκάλ. Χοσέ Λουίς Μέντες Φερρίν Χεσούς Φέρρο Ρουιμπάλ Μαργαρίτα Λέντο Αντιόν Μανουέλ Ρίβας Χεσούς Αλόνσο Μοντέρο Βίκτορ Φερνάντες Φρεϊσάνες Ενρίκε Μοντεαγούντο Μαριλάρ Αλεϊσάντρε Ροσάριο Άλβαρες Μπλάνκο Φίνα Κασαλντερρέι Αντόν Σανταμαρίνα Σοάνα Τόρες Ραμόν Βιγιάρες Λους Πόσο Γκάρσα Πεγκέρτο Σααβέντρα Μανουέλ Γκονθάλεθ Γκονθάλεθ Η ομάδα Associaçom Galega da Língua (Γαλικιανή Ένωση Γλώσσας ή AGL) ασκεί κριτική στους επίσημους κανόνες ορθογραφίας της Βασιλικής Ακαδημίας και εκστρατεύει μια ορθογραφική επανένταξη επανενώνοντας τους Γαλικιανούς κανόνες ορθογραφίας με εκείνους της Πορτογαλικής. Η εκστρατεία ορθογραφικής επανένταξης που πραγματοποιείται από την AGL δεν υποστηρίζεται από κανένα από τα Γαλικιανά κόμματα, τα οποία μαζί με τη Βασιλική Ακαδημία τηρούν κρατική ιδεολογία, που εκπροσωπείται στο κοινοβούλιο της Γαλικίας. Γαλικιανός Σύλλογος Συγγραφέων Επίσημος ιστότοπος
Mozilla VPN

Το Mozilla VPN είναι ένα εικονικό ιδιωτικό δίκτυο (VPN) ανοιχτού κώδικα που αναπτύχθηκε από τη Mozilla. Κυκλοφόρησε σε έκδοση beta ως Firefox Private Network στις 10 Σεπτεμβρίου 2019, και κυκλοφόρησε επίσημα στις 15 Ιουλίου 2020 ως Mozilla VPN. Το Mozilla VPN μπορεί να λειτουργήσει ως πρόσθετο περιηγητή (add-on), εφαρμογή υπολογιστή και εφαρμογή κινητού.

 Το Mozilla VPN είναι ένα εικονικό ιδιωτικό δίκτυο (VPN), το οποίο καλύπτει τη διεύθυνση IP του χρήστη, αποκρύπτει δεδομένα τοποθεσίας από τους ιστότοπους στους οποίους έχει πρόσβαση ο χρήστης και κρυπτογραφεί όλη τη δραστηριότητα του δικτύου. Μια δωρεάν έκδοση περιορισμένης μηνιαίας χρήσης είναι διαθέσιμη ως πρόσθετο περιήγησης για τον Mozilla Firefox και μια πληρωμένη έκδοση για όλη τη δραστηριότητα της συσκευής είναι διαθέσιμη στα λειτουργικά συστήματα για κινητά iOS και Android και στα λειτουργικά συστήματα υπολογιστών Windows, macOS και Linux. Η πληρωμένη έκδοση του ιδιωτικού δικτύου χρησιμοποιεί τη σουηδική υπηρεσία Mullvad VPN, η οποία χρησιμοποιεί το πρότυπο WireGuard VPN, ενώ η δωρεάν έκδοση χρησιμοποιεί την αμερικανική υπηρεσία Cloudflare. Έρχεται επίσης με προσαρμοσμένους διακομιστές DNS και Multi-hop. Η δωρεάν έκδοση beta του πρόσθετου περιηγητή Ιδιωτικό Δίκτυο Firefox, περιορισμένης χρήσης, κυκλοφόρησε στις 10 Σεπτεμβρίου 2019 ως μέρος της επανεκκίνησης του Test Pilot Program της Mozilla, ενός προγράμματος που επέτρεπε στους χρήστες του Firefox να δοκιμάσουν νέα πειραματικά χαρακτηριστικά που είχαν κλείσει τον Ιανουάριο του 2019. Η beta του αυτόνομου εικονικού ιδιωτικού δικτύου που βασίζεται σε συνδρομές για Android, Windows και Chromebook κυκλοφόρησε στις 19 Φεβρουαρίου 2020, με την έκδοση iOS να ακολουθεί αμέσως μετά.Το Ιδιωτικό Δίκτυο Firefox μετονομάστηκε σε "Mozilla VPN" στις 18 Ιουνίου 2020 και κυκλοφόρησε επίσημα ως Mozilla VPN στις 15 Ιουλίου 2020. Κατά την κυκλοφορία του, το Mozilla VPN ήταν διαθέσιμο σε έξι χώρες (Ηνωμένες Πολιτείες, Καναδάς, Ηνωμένο Βασίλειο, Σιγκαπούρη, Μαλαισία και Νέα Ζηλανδία) για Windows 10, Android και iOS (beta). Όπως είχε προγραμματιστεί, η υπηρεσία ξεκίνησε επίσης στη Γερμανία και τη Γαλλία τον Απρίλιο του 2021. Εικονικό ιδιωτικό δίκτυο Ίδρυμα Mozilla Mozilla Firefox
Γκαμπριέλ Σούρερ

Ο Γκαμπριέλ Φρανσίσκο Σούρερ Περάλτα, ή απλά Γκαμπριέλ Σούρερ (γεννημένος στις 16 Αυγούστου 1971 στην πόλη Ραφαέλα της Αργεντινής) είναι Αργεντινός πρώην διεθνής ποδοσφαιριστής και νυν προπονητής ποδοσφαίρου.

 Ο Γκαμπριέλ Σούρερ ξεκίνησε τα πρώτα του ποδοσφαιρικά βήματα στις ακαδημίες της τοπικής Atlético de Rafaela. Σε σύντομο χρονικό διάστημα κατάφερε να διακριθεί και να τραβήξει πάνω του τα βλέμματα μεγαλύτερων ομάδων. Πράγματι, το 1990 πήρε μεταγραφή στην Club Atlético Lanús, στην οποία παρέμεινε μέχρι το 1996, πραγματοποιώντας συνολικά 200 εμφανίσεις και πετυχαίνοντας 23 γκολ. Το 1996, έκανε το μεγάλο βήμα και άφησε την Αργεντινή και την Club Atlético Lanús και ταξίδεψε στην Ισπανία για λογαριασμό της Racing Santander, στην οποία παρέμεινε για δύο χρόνια, πραγματοποιώντας συνολικά 68 εμφανίσεις και πετυχαίνοντας και 5 γκολ. Το 1998, η Ντεπορτίβο Λα Κορούνια κατέθεσε επίσημη πρόταση ύψους 4.000.000 ευρώ για την απόκτηση του Σούρερ, η οποία και έγινε αποδεκτή. Ο Σούρερ έμεινε στην Ντεπορτίβο Λα Κορούνια δύο χρόνια έχοντας 47 εμφανίσεις και 3 γκολ. Το καλοκαίρι του 2000, η UD Las Palmas έδειξε ενδιαφέρον για την απόκτηση του Σούρερ, προσφέροντας στην Ντεπορτίβο Λα Κορούνια 2.700.000 ευρώ. Η πρόταση έγινε αποδεκτή, και ο Σούρερ αγωνίστηκε με τα χρώματα της UD Las Palmas για τα επόμενα δύο χρόνια (64 συμμετοχές, 4 γκολ) Το 2002, ο Γκαμπριέλ Σούρερ αποκτήθηκε ως ελεύθερος από τη Ρεάλ Σοσιεδάδ, στην οποία παρέμεινε για δύο χρόνια πραγματοποιώντας 56 εμφανίσεις και πετυχαίνοντας 1 γκολ. Το καλοκαίρι του 2004, άφησε την Ισπανία και τη Ρεάλ Σοσιεδάδ για την Ελλάδα και τον Ολυμπιακό. Με τους ερυθρόλευκους αγωνίστηκε για δύο χρόνια πραγματοποιώντας εμφανίσεις σε Πρωτάθλημα, Κύπελλο αλλά και Τσάμπιονς Λιγκ. Συνολικά πραγματοποίησε 40 εμφανίσεις ενώ κατάφερε να πετύχει και 1 γκολ. Το 2006 είχε ένα πολύ σύντομο πέρασμα από τη CA Independiente de Avellaneda, ομάδα της Αργεντινής, και στη συνέχεια μεταπήδησε και πάλι στην Ισπανία για λογαριασμό αυτήν την φορά της Μάλαγα ΚΦ. Στη Μάλαγα παρέμεινε μέχρι το καλοκαίρι του 2007, οπότε και σταμάτησε την ποδοσφαιρική του καριέρα. Ο Γκαμπριέλ Σούρερ πραγματοποίησε το ντεμπούτο του με την Εθνική Αργεντινής το 1995. Συνολικά μετράει 4 εμφανίσεις με τα χρώματα της Εθνικής Αργεντινής. Το καλοκαίρι του 2009, κι αφού είχε σταματήσει την ποδοσφαιρική του καριέρα, ο Σούρερ ανέλαβε προπονητής αρχικά στις ακαδημίες της Club Atlético Lanús, κι έπειτα στην πρώτη ομάδα. Το 2012, ανέλαβε πόστο προπονητή στην Argentinos Juniors. http://www.transfermarkt.co.uk/en/gabriel-schuerrer/profil/spieler_7466.html http://en.wikipedia.org/wiki/Gabriel_Sch%C3%BCrrer http://www.sportdog.gr/article/43948/e-ellenike-lanous Αρχειοθετήθηκε 2016-03-06 στο Wayback Machine. http://www.sporfm.gr/permalink/55751.html Αρχειοθετήθηκε 2016-03-04 στο Wayback Machine.
TNA Bound for Glory

To Bound for Glory είναι μια ετήσια διοργάνωση Πληρωμής ανά προβολή, της εταιρία πάλης, Total Nonstop Action Wrestling. Η διοργάνωση δημιουργήθηκε το 2005, ως το κορυφαίο σόου του TNA, αντίστοιχο της WrestleMania που έχει η ανταγωνιστική εταιρία WWE.

 Σε κάθε τέτοια διοργάνωση περιέχονται διάφοροι παλαιστικοί αγώνες, τις περισσότερες φορές με έπαθλο κάποιο πρωτάθλημα. Η πρώτη διοργάνωση έγινε στις 23 Οκτωβρίου 2005. Το 2006 το Bound for Glory έγινε μια από τις πρώτες διοργανώσεις που πραγματοποιήθηκε έξω από τη Φλόριντα. Η επίσημη ιστοσελίδα του TNA Wrestling To Bound for Glory 2007 To Bound for Glory 2008 To Bound for Glory 2009 To Bound for Glory 2010 To Bound for Glory 2011 To Bound for Glory 2012 To Bound for Glory 2013
Α.Σ. Λάδωνας

Ο Αθλητικός Σύλλογος Λάδωνα είναι ένα ελληνικό αθλητικό σωματείο. Έδρα του είναι ο ποταμός του Λάδωνα, ποταμός της Πελοποννήσου που πηγάζει από τα Αροάνια και διασχίζει το Νομό Αχαΐας και το Νομό Αρκαδίας πριν εκβάλλει στον Αλφειό. Επίσημο έτος ίδρυσης του Α.Σ Λάδωνα είναι το 2004 και χρώματά του το μπλε και το λευκό και σύμβολο το φύλο του πλατάνου.

 Ο A.Σ Λάδωνα διαθέτει Γυναικείο Τμήμα Σοφτμπολ γρήγορης ρίψης (fastpitch). Η γυναικεία ομάδα Σοφτμπολ του Λάδωνα αγωνίζεται στο Πανελλήνιο Πρωτάθλημα Σοφτμπολ που διεξάγεται κάθε χρόνο από την Ελληνική Φίλαθλη Ομοσπονδία Σόφτμπολ (www.softball.gr) στο γήπεδο του Ελληνικού. Ήταν πρωταθλήτρια Ελλάδος το 2010 και το 2012. Ο Λάδωνας εκπροσώπησε την Ελλάδα στο " Ευρωπαϊκό Κύπελλο Γυναικών Β' Κατηγορίας 2011 " που πραγματοποιήθηκε στην Ντούπνιτσα της Βουλγαρίας από 15 έως 20 Αυγούστου 2011. Συμμετέχοντας με ελλείψεις πραγματοποίησε καλή εμφάνιση αλλά κατετάγη 8ος στις 10 συμμετέχουσες ομάδες. Οι αθλήτριες που αγωνίστηκαν ήταν οι ακόλουθες: Ψιλοπούλου Έλλη, Κότσια Νικόλ, Αντωνάκη Ευαγγελία, Λεωνίδου Φωτεινή, Σορoβού Κλαίρη, Χατζηγεωργοπούλου Χριστίνα, Γαλανάκη Μαρία, Κουσουλού Άννα, Παγουλάτου Γεωργία, Σαμιώτη Σταματίνα και Saša Havelka. Ο Α.Σ Λάδωνας θα εκπροσωπήσει την Ελλάδα στο "Ευρωπαϊκό Κύπελλο Γυναικών Β' Κατηγορίας 2012" που θα πραγματοποιηθεί στην Οστράβα της Τσεχίας από 20 έως 25 Αυγούστου 2012. https://web.archive.org/web/20120827185432/http://www.europeansoftball.org/node/806 Πανελλήνιο Πρωτάθλημα Σοφτμπολ: 2010, 2012
Σιγκέρ Β΄ του Ανγκιάν

Ο Σιγκέρ Β΄ ντ' Ανγκιάν (γαλλικά: Siger ή Sohier d'Enghien) , Σιγκέρ Β΄ ως κόμης του Ανγκιάν και Σιγκέρ Α΄ ως (τιτουλάριος) δούκας των Αθηνών. Ο Σιγκέρ ήταν κόμης του Μπριέν, κόμης του Ανγκιάν, κόμης του Ramerupt, κόμης του Κονβερσάνο, τιτουλάριος δούκας των Αθηνών και μέγας κοντόσταυλος της Γαλλίας.

 Ήταν το τρίτο παιδί του Γκωτιέ Γ΄ κόμη του Ανγκιάν και της Ισαβέλλας ντε Μπριέν, κόρης του Γκωτιέ Ε΄ κόμη του Μπριέν. Γεννήθηκε το 1324 και εκτελέστηκε στις 21 Μαρτίου 1364. Μετά τον θάνατο του πατέρα του τον Δεκέμβριο του 1345, έγινε άρχοντας του Ανγκιάν, του Ramerupt και του Lembeek. Το 1360 μετά τον θάνατο της μητέρας του, κληρονόμησε τον τίτλο του Κόμη του Μπριέν, του Λέτσε, του Κονσερβάνο και τον τίτλο του δούκα των Αθηνών. Το 1356, μετά τον θάνατο του θείου του Γκωτιέ ΣΤ΄ του Μπριέν, κληρονόμησε τον τίτλο του μεγάλου κοντόσταυλου του βασιλείου της Γαλλίας. Το 1361 επέκτεινε τα εδάφη του αγοράζοντας την περιοχή του Βασιλί (της Φλάνδρας) από τη Marie de Braine(-le-Comte). Συγκρούστηκε με τους κόμητες της Φλάνδρας και του Αινώ· πιάστηκε αιχμάλωτος και εκτελέστηκε με αποκεφαλισμό: το 1350 διαδόθηκε η φήμη ότι ο Σιγκέρ Β' είχε παρακινήσει τη δολοφονία του κόμη και της κόμισσας της Φλάνδρας, όμως με παρέμβαση του Εδουάρδου Γ΄ της Αγγλίας αθωώθηκε ο Σιγκέρ Β'· ο κόμης της Φλάνδρας όμως Αλβέρτος του Αινώ συνέλαβε τον Σιγκέρ και τον εκτέλεσε στις 21 Μαρτίου 1364. Ο Σιγκέρ Β΄ είχε κάνει δύο γάμους και απέκτησε πέντε παιδιά. Τον διαδέχθηκε ο υιός του: Γκωτιέ Δ΄ κόμης του Ανγκιάν. Ιστορία της Φραγκοκρατίας εν Ελλάδι (1204-1566) / Ουΐλλιαμ Μίλλερ, μετάφρ. Σπυρ. Π. Λάμπρου, μετά προσθηκών και βελτιώσεων, Εν Αθήναις Ελληνική Εκδοτική Εταιρεία, 1909-1910 Fondation pour la généalogie médiévale (en anglais) [1]; Heraldus, ανακτήθηκε 3 Ιουνίου 2013 Etienne Pattou, ανακτήθηκε 3 Ιουνίου 2013.
Ιμπραΐμα Κασορί Φοφανά

O Ιμπραΐμα Κασορί Φοφανά (Ibrahima Kassory Fofana, γεννημένος στις 15 Απριλίου 1954) είναι πρώην οικονομολόγος και πολιτικός από τη Γουινέα. Υπηρέτησε ως πρωθυπουργός από τον Μάιο του 2018 έως τις 5 Σεπτεμβρίου 2021. Το 2010 ήταν υποψήφιος στις προεδρικές εκλογές εκείνης της χρονιάς.

 Αρχικά ήταν δημόσιος υπάλληλος του υπουργείου Συνεργασίας, Το 1990 ανέλαβε διευθυντής Δημοσίων Επενδύσεων. Το 1994 δέχτηκε τον διορισμό από τον Πρόεδρο Λανσάνα Κοντέ στο αξίωμα του "Διαχειριστή και Ελεγκτή Μεγάλων Έργων". Σταδιακά έγινε όλο και περισσότερο φίλα προσκείμενος στον Κοντέ, με αποτέλεσμα να του ανατεθεί το 1996 να υπηρετήσει στο γραφείο του πρωθυπουργού, ως αρμόδιος για τον εθνικό προϋπολογισμό και τις ΜΚΟ. Το 1997 προήχθη στο αξίωμα του υπουργού Οικονομικών και Οικονομίας.Σε αυτή τη θέση, ο Φοφανά έγινε ολοένα και πιο αντίθετος με τον Κοντέ και τον Ιανουάριο του 2000 απομακρύνθηκε από τη θέση του. Ο ίδιος αποφάσισε να αυτοεξοριστεί στο Ντακάρ, όπως επέτρεψε ο συνάδελφός του και υπουργός Ασφαλείας Σεκού Κουρεϊσί Κοντέ. Στη συνέχεια, του δόθηκε άσυλο στις Ηνωμένες Πολιτείες, για να σπουδάσει στη Φλόριντα και στο Αμερικανικό Πανεπιστήμιο της Ουάσινγκτον. Από το εξωτερικό, συνέχισε να ασκεί κάποια επιρροή στη Γουινέα μέσω της φιλίας του με τον Σαλιφού Καμαρά.Ήταν ένας από τους 24 υποψηφίους στις προεδρικές εκλογές του 2010. Κατήλθε με το κόμμα της Γουινέας για όλους (GPT) που ο ίδιος ίδρυσε, όμως έλαβε ποσοστό μόλις 0,66% των ψήφων. Το 2014 ο Φοφανά έγινε μέλος της κυβέρνησης του Αλφά Κοντέ έπειτα από τη σύσταση μιας πολιτικής συμμαχίας ανάμεσα στο κόμμα του και στο κυβερνών Ουράνιο Τόξο RPG.Έπειτα από τις διαδηλώσεις και απεργιακές κινητοποιήσεις που ξέσπασαν με αφορμή το αποτέλεσμα των -πρώτων στην ιστορία της χώρας- άμεσων τοπικών εκλογών του Φεβρουαρίου του 2018 και τον θάνατο δεκάδων ατόμων στις μετεκλογικές ταραχές, ο πρόεδρος Αλφά Κοντέ κινήθηκε προς ανασχηματισμό της κυβέρνησης.Το 2018 μέσω ενός άλλου πολιτικού συνασπισμού συμφώνησε στη συγχώνευση του κόμματός του στον κυβερνώντα συνασπισμό Ουράνιο Τόξο RPG, προκειμένου να αναλάβει την πρωθυπουργία. Μετά την παραίτηση του πρωθυπουργού Μαμαντί Γιουλά, ο Φοφανά διορίστηκε πρωθυπουργός στις 22 Μαΐου 2018. Πολυμέσα σχετικά με το θέμα Ibrahima Kassory Fofana στο Wikimedia Commons
X.509

Το X.509 είναι διεθνές πρότυπο που καθορίζει τον τρόπο λειτουργίας των Υποδομών Δημοσίου Κλειδιού (Public Key Infrastructure, PKI). Το πρότυπο προδιαγράφει τις μορφές διάθεσης της σχετικής πληροφορίας (κλειδιά, πιστοποιητικά, λίστες ανάκλησης) και τους αλγορίθμους επαλήθευσης του κύρους ενός πιστοποιητικού.

 Στο X.509, η Αρχή Πιστοποίησης (Certification Authority, συντομογραφία: CA) εκδίδει ένα πιστοποιητικό το οποίο περιλαμβάνει πληροφορίες για μια οντότητα-υποκείμενο (subject). Το υποκείμενο του πιστοποιητικού μπορεί να είναι ένα όνομα (common name) ή κάποια άλλη οντότητα (alternative name), όπως μια διεύθυνση ηλεκτρονικού ταχυδρομείου, μια διεύθυνση IP ή ένα όνομα DNS. Ένα πιστοποιητικό X.509 περιέχει τις ακόλουθες πληροφορίες: Πιστοποιητικό Έκδοση X.509 (π.χ. 3) Αύξων Αριθμός Αλγόριθμος Εκδούσα Αρχή Πιστοποίησης Περίοδος εγκυρότητας Όχι νωρίτερα από Όχι αργότερα από Υποκείμενο Πληροφορίας δημόσιου κλειδιού υποκειμένου Αλγόριθμος δημόσιου κλειδιού Τιμή δημόσιου κλειδιού Προαιρετικές πληροφορίες Επεκτάσεις (extensions) Αλγόριθμος υπογραφής πιστοποιητικού Υπογραφή πιστοποιητικούΗ Αρχή Πιστοποίησης υπογράφει ψηφιακά τις πληροφορίες του πιστοποιητικού. Έτσι, όποιος διαθέτει το δημόσιο κλειδί της μπορεί να επαληθεύσει την ισχύ των πληροφοριών που φέρει το πιστοποιητικό. Κάθε Αρχή Πιστοποίησης διαθέτει δικό της πιστοποιητικό, υπογεγραμμένο από κάποια άλλη αρχή πιστοποίησης (η οποία είναι γνωστή ως ενδιάμεση αρχή πιστοποίησης, intermediate CA) ή από τον εαυτό της (γνωστή ως αρχική αρχή πιστοποίησης, root CA). Επομένως η επαλήθευση της εγκυρότητας ενός πιστοποιητικού μπορεί να γίνει ακολουθώντας μια αλυσίδα Αρχών Πιστοποίησης μέχρι το φτάσιμο σε μια έμπιστη Αρχή Πιστοποίησης (αγγλικά: trusted CA). Κάθε λειτουργικό σύστημα ή φυλλομετρητής διανέμεται με έναν κατάλογο έμπιστων αρχικών και ενδιάμεσων Αρχών Πιστοποίησης. Αυτό σημαίνει ότι μπορεί να επαληθεύσει την εγκυρότητα ενός μεγάλου αριθμού πιστοποιητικών. Αν για παράδειγμα ένας χρήστης συνδεθεί με έναν εξυπηρετητή, παρουσιάζεται ένα πιστοποιητικό υπογεγραμμένο από την αρχή πιστοποίησης CA 1. Η CA 1 είναι ενδιάμεση αρχή πιστοποίησης και δεν είναι εγκατεστημένη στο λειτουργικό σύστημα, όμως ο εξυπηρετητής παρέχει στο χρήστη το πιστοποιητικό της μαζί με το δικό του. Ελέγχοντας την υπογραφή διαπιστώνεται ότι σύμφωνα με τη CA 1 το πιστοποιητικό του εξυπηρετητή είναι έγκυρο, ωστόσο η CA 1 δεν είναι έμπιστη Αρχή Πιστοποίησης. Το πιστοποιητικό της CA 1 φέρει υπογραφή από την CA 2, η οποία βρίσκεται στον κατάλογο με τις έμπιστες Αρχές Πιστοποίησης του λειτουργικού συστήματος που χρησιμοποιεί ένας χρήστης. Επομένως, επαληθεύοντας το πιστοποιητικό της CA 1 χρησιμοποιώντας το δημόσιο κλειδί από το πιστοποιητικό της CA 2 καταλήγουμε σε μια έμπιστη αρχή πιστοποίησης. Κατ' αυτόν τον τρόπο σχηματίζεται η αλυσίδα πιστοποίησης (αγγλικά: certification chain). Επομένως το δημόσιο κλειδί που βρίσκεται στο πιστοποιητικό του Εξυπηρετητή μπορεί να χρησιμοποιηθεί με ασφάλεια για την κρυπτογράφηση δεδομένων προς αυτόν, αφού η έμπιστη CA 2 έχει επιβεβαιώσει (μέσω της «CA 1») ότι το πιστοποιητικό αυτό (και επομένως και το δημόσιο κλειδί) ανήκει αλήθεια στον εξυπηρετητή.
Πσεμύσλαφ Α΄ του Τσέσυν

Ο Πσεμύσλαφ Α΄ ο Μεταφερόμενος, πολων. Przemysław I Noszak, książę Cieszyński (1332/36 - 23 Μαΐου 1410) από τον Οίκο των Πιαστ-Σιλεσίας-Οπόλε ήταν δούκας του Τσέσυν-Μπύτομ-Σιέβιεζ (1358· το 1368 έχασε το Σιέβιεζ και το 1405 το Μπύτομ), του ημίσεως του Γκλόγκουφ & Στσινάβα (1384-1404, 1406-1410) και του Τόσεκ (από το 1401).

 Ήταν ο τρίτος γιος του Καζιμίρ Α΄ δούκα του Τσέσυν, Σιέβιεζ, Μπύτομ και της Ευφημίας των Πιαστ, κόρης του Τρόιντεν Α΄ δούκα της Μαζοβίας. Νυμφεύτηκε το 1360 την Ελισάβετ των Πιαστ-Σιλεσίας-Οπόλε, κόρη του Μπολέσλαφ δούκα του Μπύτομ και είχε τέκνα: Πσεμύσλαφ π.1362-1406, δούκας του ημίσεως του Γκλόγκουφ & Στσινάβα. Μπολέσλαφ Α΄ π.1363-1431, δούκας του Τσέσυν. Μαργαρίτα π.1365/70-1413, παντρεύτηκε τον σερ Σίμωνα Μπίγκοντ ντε Φέλμπριγκ, ιππότη της Περικνημίδος και σημαιοφόρου του Ριχάρδου Β΄ της Αγγλίας. Άννα πριν το 1374-1405/20;, παντρεύτηκε τον Ερρίκο Θ΄ των Πιαστ-Σιλεσίας δούκα του Μπζεγκ, Λούμπιν, Χόινουφ, Ολάβας. Biermann, Gottlieb (1894). Geschichte des Herzogthums Teschen. Teschen: Verlag und Hofbuchhandlung Karl Prochaska. Panic, Idzi (2002). Poczet Piastów i Piastówien cieszyńskich. Cieszyn: Urząd Miejski. ISBN 83-917095-4-X. Cawley, Charles, SILESIA, Medieval Lands database, Foundation for Medieval Genealogy,[self-published source][better source needed] Genealogical database by Herbert Stoyan Marek, Miroslav. "Complete Genealogy of the House of Piast". Genealogy.EU.[self-published source][better source needed] PRZEMYSŁ I NOSZAK (CIESZYŃSKI)
Ηριγόνη η Αθηναία

Η Ηριγόνη σύμφωνα με τη μυθολογία ήταν κόρη του Ικαρίου ή Ικαρίωνα. Ήταν μία από τις αρχαιότερες θρυλικές μορφές που συνδέονται με την Αττική. Προς ανάμνησή της είχε θεσπιστεί η αρχαία Αθηναϊκή εορτή της Αιώρας.

 Ο πατέρας της Ηριγόνης Ικάριος ο Αθηναίος φιλοξένησε τον Διόνυσο όταν ο θεός επισκέφθηκε την Αττική για να διδάξει στους ανθρώπους την καλλιέργεια της αμπέλου και την παρασκευή του οίνου. Ο Διόνυσος ερωτεύθηκε την Ηριγόνη και απέκτησαν μαζί ένα γιο, τον Στάφυλο. Επιπλέον, χάρισε στον Ικάριο και ένα ασκί κρασί με την εντολή να το κεράσει στους γείτονές του. Αλλά όταν οι γείτονες ήπιαν κρασί για πρώτη φορά στη ζωή τους, ζαλίστηκαν και νόμισαν ότι η ζάλη οφειλόταν στο ότι ο Ικάριος τους είχε δηλητηριάσει. Για τον λόγο αυτό τον σκότωσαν. Η σκυλίτσα του Ικάριου, η Μαίρα, ειδοποίησε την Ηριγόνη με τα γαυγίσματά της και την οδήγησε στο άταφο πτώμα του πατέρα της. Τότε η Ηριγόνη από την απελπισία της κρεμάστηκε από ένα δέντρο. Ο Διόνυσος θύμωσε με τους Αθηναίους για τη δολοφονία του Ικαρίου και τους έστειλε μια συμφορά: Οι κόρες τους καταλήφθηκαν από μανία και κρεμάστηκαν κι αυτές. Οι Αθηναίοι ρώτησαν το μαντείο και πήραν την απάντηση ότι ο θεός έπαιρνε εκδίκηση για τον θάνατο του Ικαρίου και της Ηριγόνης. Τότε οι Αθηναίοι εντόπισαν και τιμώρησαν εκείνους που είχαν δολοφονήσει τον Ικάριο, ενώ καθιέρωσαν και μία εορτή κατά την οποία κρεμούσαν χωρίς να απαγχονίζουν κόρες πάνω σε δέντρα. Αργότερα, αντικατέστησαν τις κόρες με εικόνες. Από τον μύθο αυτό δημιούργησαν και οι Ρωμαίοι δικό τους αντίστοιχο παρόμοιο μύθο, με την Εντωρία στη θέση της Ηριγόνης. Σύμφωνα με μία εκδοχή, ο αστερισμός και ζώδιο Παρθένος είναι η Ηριγόνη, κάτι που εμφανίζεται και στην «αποθέωσιν» που έγραψε ο Βιργίλιος για τον πάτρωνά του Οκταβιανό Αύγουστο. Η Ηριγόνη υποτίθεται ότι μεταφέρθηκε στα ουράνια μαζί με τον πατέρα της Ικάριο, που είναι ο Βοώτης. Εξάλλου, ο αστεροειδής 163 Ηριγόνη (163 Erigone) πήρε το όνομά του από την τραγική θυγατέρα του Ικαρίου. Emmy Patsi-Garin: Επίτομο λεξικό Ελληνικής Μυθολογίας, εκδ. οίκος «Χάρη Πάτση», Αθήνα 1969
Μακασάρ

Το Μακασάρ (ινδονησιακά: Kota Makassar) είναι πρωτεύουσα της επαρχίας Νότιο Σουλαουέζι, Ινδονησία, και η μεγαλύτερη πόλη της νήσου Σουλαουέζι. Από το 1971 μέχρι το 1999 η πόλη ονομαζόταν Ουτζούνγκ Παντάνγκ εξαιτίας ενός προαποικιακού οχυρού και σήμερα τα δύο ονόματα χρησιμοποιούνται εξίσου. Σύμφωνα με την απογραφή του 2010 η πόλη είχε 1.334.090 κατοίκους, κατατάσσοντας το Μακασάρ ως την 10η μεγαλύτερη πόλη στη χώρα. Βρίσκεται στο νοτιοδυτικό άκρο του νησιού με μέτωπο προς το στενό του Μακασάρ.

 Οι πρώτες αναφορές της πόλης χρονολογούνται από 14ο αιώνα. Μέχρι το 16ο αιώνα είχε εξελιχθεί στο κυριότερο λιμάνι του Σουλαουέζι και σημαντικό πολιτικό κέντρο, καθώς ήταν κέντρο εξουσίας των σουλτανάτων Γκόβα και Ταλό. Το 1667 εξαιτίας των επιθέσεων από τον στρατό Ολλανδών και Μπουργκίς παραδόθηκε αρχικά το οχυρό Ουτζούνγκ Παντάνγκ και το 1669 το ισχυρότερο οχυρό Σομπαόπου, στο οποίο βρισκόταν το παλάτι του Σουλτάνου. Το 19ο αιώνα άρχισε η καλλιέργεια και η εμπορεία κοκκοκάρυδων και άλλων μπαχαρικών με αποτέλεσμα το Μακασσάρ να αναπτυχθεί. Το 1938 έγινε πρωτεύουσα της ολλανδικής επαρχίας «Μεγάλη Ανατολή» η οποία περιλάμβανε ολόκληρη την ανατολική Ινδονησία. Μετά την απελευθέρωση της Ινδονησίας ο πληθυσμός της πόλης αυξήθηκε από τους μετανάστες που έφευγαν μακριά από τις συμπλοκές με αποτέλεσμα να αστικοποιηθεί γρήγορα. Η κύρια πηγή εισοδήματος της πόλης είναι το λιμάνι, το οποίο είναι το κύριο λιμάνι του νότιου Σουλαουέζι. Το λιμάνι χρησιμοποιείται κυρίως για την εξαγωγή αγροτικών προϊόντων, κυρίως πίτουρο και κακάο στην Ανατολική Ασία και την Αμερική. Κατά τη διάρκεια της αποικιοκρατίας η πόλη ήταν γνωστή για το λάδι Μακασάρ, το οποίο χρησιμοποιόταν ως προϊόν περιποίησης μαλλιών, και τον έβενο του Μακασάρ.
Cosmote Sport

Το Cosmote Sport είναι μια premium sports υπηρεσία στην Ελλάδα, μέρος της ομότιτλης συνδρομητικής τηλεοπτικής πλατφόρμας που ανήκει στον ΟΤΕ. Ξεκίνησε το 2009 αρχικά ως Conn-x TV Sports και τα κανάλια εκπέμπουν στην COSMOTE TV μέσω δορυφόρου και μέσω ευρυζωνικής σύνδεσης. Αποτελείται από 10 κανάλια και διαθέτει ζωντανή ποδοσφαιρική κάλυψη (πάνω από 100 ζωντανούς αγώνες ανά μήνα) από κορυφαία πρωταθλήματα στην Ευρώπη (Κύπελλο Ελλάδας, ΟΥΕΦΑ Τσάμπιονς Λιγκ και ΟΥΕΦΑ Γιουρόπα Λιγκ). Επίσης καλύπτει και άλλα αθλήματα όπως τη Φόρμουλα 1, την πετοσφαίριση και την αντισφαίριση.

 Η Cosmote Sport διαθέτει εννέα πολυπλεκτικά κανάλια: Αγώνες από το Πρωτάθλημα Ελλάδας ποδοσφαίρου ανδρών, το ΟΥΕΦΑ Τσάμπιονς Λιγκ, το ΟΥΕΦΑ Γιουρόπα Λιγκ και το ΟΥΕΦΑ Γιουρόπα Κόνφερενς Λιγκ. Αγώνες από τη Σέριε Α, το ΟΥΕΦΑ Τσάμπιονς Λιγκ, το ΟΥΕΦΑ Γιουρόπα Λιγκ και το ΟΥΕΦΑ Γιουρόπα Κόνφερενς Λιγκ. Αγώνες από το ΟΥΕΦΑ Τσάμπιονς Λιγκ, το ΟΥΕΦΑ Γιουρόπα Λιγκ και κάποιους επιλεγμένους από το Πρωτάθλημα Ελλάδας ποδοσφαίρου ανδρών και τη Σέριε Α. Αγώνες του NBA, του Πρωταθλήματος καλαθοσφαίρισης Ισπανίας, της Σούπερ Λιγκ Τουρκίας, του ΟΥΕΦΑ Τσάμπιονς Λιγκ και του ΟΥΕΦΑ Γιουρόπα Λιγκ. Αγώνες από το Παγκόσμιο πρωτάθλημα μοτοσικλέτας, το ΟΥΕΦΑ Τσάμπιονς Λιγκ, το ΟΥΕΦΑ Γιουρόπα Λιγκ, την Σέριε Α, το Πετοσφαιρικό Τσάμπιονς Λιγκ, το ΕΟΧ Τσάμπιονς Λιγκ, το WRC, το Ευρωπαϊκό Πρωτάθλημα Ράλι και το DTM. Όλα τα ATP Tour Masters 1000, ATP Tour 500, ATP Finals και αγώνες από το ATP Tour 250. Αγώνες από το ΟΥΕΦΑ Τσάμπιονς Λιγκ, το ΟΥΕΦΑ Γιουρόπα Λιγκ, την Πριμέιρα Λίγα και το Παγκόσμιο πρωτάθλημα μοτοσικλέτας. Αγώνες από το ΟΥΕΦΑ Τσάμπιονς Λιγκ, το ΟΥΕΦΑ Γιουρόπα Λιγκ, την Σέριε Α, το Πετοσφαιρικό Τσάμπιονς Λιγκ, τα ATP Tour Masters 1000 και τα ATP Tour 500. Αγώνες από το ΟΥΕΦΑ Τσάμπιονς Λιγκ, το ΟΥΕΦΑ Γιουρόπα Λιγκ, το Πρωτάθλημα Εθνών ΟΥΕΦΑ και άλλες διοργανώσεις. Στιγμιότυπα από το αρχείο των παραπάνω καναλιών σε όλα τα σπορ, νέα των παγκοσμίων πρωταθλημάτων και συνεχή ζωντανά αποτελέσματα αγώνων εντός και εκτός Ελλάδας. Επίσημη ιστοσελίδα
Δημοτικό Πάρκο Σιδηροδρόμων Καλαμάτας

Το Δημοτικό Πάρκο Σιδηροδρόμων Καλαμάτας λειτουργεί από το 1986 μετά από πρωτοβουλία του δήμου, με συμμετοχή του Συλλόγου Φίλων του Σιδηροδρόμου (Σ.Φ.Σ.). Το μουσείο αποτελείται από έναν πρώην σταθμό του Ο.Σ.Ε. και ένα πάρκο 54 στρεμμάτων.

 Στα εκθέματα του Μουσείου περιλαμβάνονται, ο σταθμός και η περιοχή του, με διώροφο οικίσκο σταθμαρχείου, τέσσερις πλατφόρμες επιβίβασης με περίπτερο εισόδου ο υδατόπυργος, τρεις κρουνοί ατμαμαξών και τιμονιέρες, μεταλλική πεζογέφυρα, μήκους 28 μ., κατά τον άξονα του σταθμαρχείου, καθώς και μικροστοιχεία οργάνωσης του σιδηροδρομικού τοπίου (κλειδιά αλλαγής, φανοί, στάνζες). Εκτίθενται επτά ατμάμαξες (Εκ των οποίων 2 Δι κατασκευής Breda και 2 Ζς των ΣΠΑΠ) και μια ντηζελάμαξα, ένας χειροκίνητος γερανός (1890), δύο δρεζίνες (ποδήλατη και χειροκίνητη), τρία επιβατηγά οχήματα Α' θέσης, πέντε Α'-Β' θέσης (1885), οκτώ φορτηγά οχήματα διαφόρων τύπων (1885-1947). Υπάρχουν επίσης και οχήματα των ΣΠΑΠ, ΣΘ και ΕΗΣ, τα οποία χρησιμεύουν ως αναψυκτήρια, βιβλιοθήκες, βοηθητικοί χώροι κλπ. Μετά τον σεισμό του 1986, πολλά βαγόνια αποτέλεσαν καταφύγιο αστέγων. Αναλυτική περιγραφή του sfsm.gr Καλαμάτα, το σιδηροδρομικό μουσείο (Αρχείο ντοκιμαντέρ της ΕΡΤ)
Επίλεκτη κατηγορία ΣΤΟΚ 2017-18

Το Πρωτάθλημα της Επίλεκτης κατηγορίας ΣΤΟΚ 2017-18 ήταν η 3η έκδοση της Επίλεκτης κατηγορίας ΣΤΟΚ. Το πρωτάθλημα κέρδισε ο Κούρης Ερήμης για 1η φορά στην ιστορία του.

 Στο πρωτάθλημα της Επίλεκτης κατηγορία ΣΤΟΚ 2017-18 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχθηκε η ομάδα που συγκέντρωσε τους περισσότερους βαθμούς. Οι πρώτες τέσσερις ομάδες προβιβάστηκαν στην Γ΄ κατηγορία 2018–19 και οι τελευταίες τέσσερις υποβιβάστηκαν. Οι διαβαθμιζόμενες ομάδες συνέχιζαν στο πρωτάθλημα της τοπικής ομοσπονδίας στην οποία ήταν μέλη πριν την είσοδο τους στην Επίλεκτη Κατηγορία ΣΤΟΚ και/ή στην ΚΟΠ. Ομάδες που δεν συμμετείχαν στο πρωτάθλημαΟμάδες που προήχθησαν στην Γ΄ κατηγορία ποδοσφαίρου ανδρών Κύπρου 2017-18 Ονήσιλος Σωτήρας 2014 ΑΠΕΑ Ακρωτηρίου Φοίνικας Αγίας Μαρίνας Χρυσοχούς Ελπίδα Αστρομερίτη1Ομάδες που διαβαθμίστηκαν στα αγροτικά πρωταθλήματα ΑΣΠΙΣ Πύλας Κολώνη Γεροσκήπου FC Λένας Λεμεσού Σπάρτακος ΚιτίουΟμάδες που συμμετείχαν στο πρωτάθλημαΟμάδες που διαβαθμίστηκαν από τη Γ΄ κατηγορία 2016-17 Ηρακλής Γερολάκκου Ελπίδα Ξυλοφάγου ΑΕΝ Αγίου Γεωργίου Βρυσούλλων-ΑχερίτουΟμάδες που προήχθησαν μέσω του πρωταθλήματος ένταξης ΣΤΟΚ 2017 Ομόνοια Ψευδά Εληά Λυθροδόντα Ποσειδώνας Γιόλου Ροτσίδης Μάμμαρι Ορφέας Λευκωσίας21,2Σύμφωνα με την προκήρυξη, στη Γ΄ κατηγορία προβιβάζονταν 3 ομάδες. Ωστόσο, πριν την έναρξη την περιόδου 2017-18, αποχώρησε από το πρωτάθλημα Γ΄ κατηγορίας 2017-18 η Ένωση Νέων Παρεκκλησιάς. Τη θέση της πήρε η 4η ομάδα του πρωταθλήματος Επίλεκτης κατηγορίας ΣΤΟΚ 2016-17, Ελπίδα Αστρομερίτη. Την κενή θέση που δημιουργήθηκε στο πρωτάθλημα Επίλεκτης κατηγορίας ΣΤΟΚ 2017-18 πήρε η 5η ομάδα του πρωταθλήματος ένταξης, Ορφέας Λευκωσίας. Στον πιο κάτω πίνακα παρουσιάζονται οι ομάδες που συμμετείχαν στο πρωτάθλημα και τα στάδια που χρησιμοποίησαν. Η βαθμολογία του πρωταθλήματος μέχρι στιγμής είναι: Το σύστημα βαθμολόγησης που ίσχυε ήταν: Νίκη=3 βαθμοί, Ισοπαλία=1 βαθμός, Ήττα=0 βαθμοί Κανόνες βαθμολογίας: 1ος Βαθμοί, 2ος Μεταξύ των ισόβαθμων ομάδων αγώνες (i. Βαθμοί από τα μεταξύ των ισόβαθμων ομάδων παιχνίδια, ii. Διαφορά τερμάτων σε μεταξύ των ισόβαθμων ομάδων παιχνίδια, iii. Καλύτερη εκτός έδρας επίθεση στα μεταξύ των ισόβαθμων ομάδων παιχνίδια), 3ος Γενική διαφορά τερμάτων, 4ος Καλύτερη επίθεση. Ισοβαθμίες:αΆτλας-Εληά 1-0, Εληά-Άτλας 2-1βΑΕΝ-Ορφέας 2-1, Ορφέας-ΑΕΝ 3-3 Πηγή: Βαθμολογία Ο πίνακας που ακολουθεί παρουσιάζει τα αποτελέσματα των αγώνων του πρωταθλήματος: Πηγή: Αποτελέσματα Επίλεκτη κατηγορία ΣΤΟΚ Κύπελλο Γ΄ κατηγορίας και Επίλεκτης κατηγορίας ΣΤΟΚ 2017-18 Ποδόσφαιρο στην Κύπρο Σύστημα ποδοσφαιρικών πρωταθλημάτων Κύπρου
Συμφωνία ζωνών δράσης (1918)

Η Συμφωνία ζωνών δράσης του 1918 ήταν μια μυστική αγγλογαλλική συμφωνία, συνέχεια της ομώνυμης του 1917, που συνομολογήθηκε και αυτή στο Παρίσι τον Νοέμβριο του (1918) κατά την οποία λαμβάνοντας υπόψη το άνοιγμα των Δαρδανελίων μετά τη συνθήκη του Μούδρου, (31 Οκτωβρίου του 1918), ουσιαστικά αποφασίστηκε η Εκστρατεία της Κριμαίας. Στην εκστρατεία αυτή προσχώρησε και η Ελλάδα με δύο μεραρχίες (αντί τριών αρχικά), που διατέθηκαν εθελοντικά από τον τότε πρωθυπουργό της Ελλάδας Ε. Βενιζέλο αποκομίζοντας εξ αυτού προφορικές μόνο διαβεβαιώσεις περί μελλοντικής εδαφικής επέκτασης και υποστήριξης των ελληνικών θέσεων στην Ιωνία, χωρίς όμως να γίνει επ' αυτών καμία δεσμευτική πράξη..

 Μετά την Οκτωβριανή επανάσταση όπου και ανατράπηκαν οι υφιστάμενες μέχρι τότε ρωσικές κοινωνικές δομές, το νέο καθεστώς αρνήθηκε ν' αναγνωρίσει τα μέχρι τότε χρέη της τσαρικής Ρωσίας προς άλλα κράτη και κυρίως προς τη Γαλλία, καθώς και οποιεσδήποτε άλλες συμφωνίες. Παράλληλα παρέμεναν εγκλωβισμένοι στα ρωσικά λιμάνια Μουρμάνσκ, Βλαδιβοστόκ και Αρχάγγελο περίπου 23.000 άνδρες του συμμαχικού στρατού με περίπου 830.000 τόνους συμμαχικού υλικού, που μετά τη Συνθήκη του Μπρεστ - Λιτόφσκ μεταξύ Γερμανίας και Σοβιετικής Ρωσίας κινδύνευαν να περιέλθουν στους Γερμανούς. Τρεις όμως Ρώσοι στρατηγοί, οι Κορνίλωφ, Αλεξέιεφ και Ντενίκιν επιδιώκοντας τη συνέχιση του πολέμου κατά των Γερμανών στο πλευρό της Αντάντ κήρυξαν αντεπανάσταση στην περιοχή του Ντον. Έτσι με την Συμφωνία ζωνών δράσης (1917) αποφασίστηκε η επέμβαση των συμμάχων στον ρωσικό εμφύλιο πόλεμο, με τη συμμετοχή και των ΗΠΑ. Μετά το άνοιγμα των Δαρδανελίων αποφασίστηκε η εφαρμογή του γαλλικού σχεδίου δημιουργίας νέου μετώπου με τη Ρωσία στις περιοχές Βεσσαραβίας και Κριμαίας, με αποστολή γαλλικού και ελληνικού στρατού συνεπικουρούμενοι από γαλλικά και ελληνικά πολεμικά πλοία. Κατόπιν αυτού ξεκίνησε ένα μήνα μετά η εκστρατεία της Κριμαίας ΑΣ/ΔΙΣ "Η Εκστρατεία εις την Μικράν Ασίαν 1919-1922" Αθήναι 1957 τομ. 1ος, σελ.27 Κ. Σακελλαρόπουλος: "Η σκιά της Δύσεως" Αθήναι 1960, σελ.55 Χαραλ. Νικολάου: "Διεθνείς συνθήκες και συμβάσεις" Εκδόσεις Φλώρος, Αθήνα 1996, σελ.252. Ν. Δ. Νικολαΐδης: "Ο ναύαρχος Γεώργιος Κακουλίδης" χ.χ. Αθήνα
Κυριάκος Καραταΐδης

Ο Κυριάκος Καραταΐδης (Καστοριά, 4 Ιουλίου 1965) είναι Έλληνας πρώην διεθνής ποδοσφαιριστής, ο οποίος αγωνιζόταν στην θέση του αριστερού μπακ στην αρχή της καριέρας του στην Καστοριά, ενώ μεγάλη καριέρα έκανε στον Ολυμπιακό και την Εθνική ομάδα ποδοσφαίρου όταν έπαιξε στη θέση του κεντρικού αμυντικού. Από τον Μάρτιο του 2017 είναι ο Διευθυντής των Ακαδημιών του Ολυμπιακού.

 Ξεκίνησε το ποδόσφαιρο στην ομάδα της Καστοριάς και το 1988 μετεγγράφηκε στον Ολυμπιακό, όπου και αγωνίστηκε για 13 χρόνια. Το διάστημα που αγωνίστηκε στον Ολυμπιακό κάλυψε τόσο τα δύσκολα «πέτρινα χρόνια» της ομάδας, όσο και τις μεγάλες επιτυχίες που ακολούθησαν, από την περίοδο 1996-97. Διατέλεσε επί χρόνια αρχηγός του Ολυμπιακού και ήταν ο ηγέτης της άμυνας. Μέχρι την περίοδο 2000-01 που αποχώρησε, ήταν ο ρέκορντμαν σε ευρωπαϊκές και εγχώριες συμμετοχές των "ερυθρολεύκων". Είναι ακόμα ο πρώτος σε συμμετοχές παίχτης του Ολυμπιιακού σε πρωτάθλημα με 363 και Κύπελλο Ελλάδος 80. Συνολικά είναι 1ος με 500 επίσημες συμμετοχές στον Ολυμπιακό που αναλύονται ως εξής: 363 στο Πρωτάθλημα, 80 στο Κύπελλο Ελλάδας, 4 στο League Cup Ελλάδας, 1 σε Super Cup Ελλάδας, 24 σε Κύπελλο Πρωταθλητριών - Champions League, 9 στο Κύπελλο Κυπελλούχων, & 19 στο Κύπελλο UEFA - Europa League ! Το ντεμπούτο του με την Ελλάδα πραγματοποιήθηκε στις 17 Ιανουαρίου 1990, στην εντός έδρας φιλική αναμέτρηση εναντίον του Βελγίου (2-0). Με τη γαλανόλευκη φανέλα αγωνίστηκε συνολικά 34 φορές και συμμετείχε στο Μουντιάλ 1994 των ΗΠΑ, όπου είχε μία συμμετοχή στον αγώνα εναντίον της Βουλγαρίας. Μετά την αποχώρησή του από την ενεργό δράση ασχολήθηκε με την προπονητική αναλαμβάνοντας την εθνική Παίδων. Έχει εργαστεί επίσης και στα τμήματα υποδομών του Ολυμπιακού. 5 Πρωταθλήματα Ελλάδος: 1997, 1998, 1999, 2000, 2001 3 Κύπελλα Ελλάδας: 1990, 1992, 1999 Ελληνικό Super Cup: 1992 Οι θρυλικές εποχές 1953-1959 1996-2003 οι πρωταγωνιστές, Έκδοση Ελληνικά γράμματα Αθήνα 2003 ISBN 960-406-582-3 Η Ιστορία του Ολυμπιακού , Έκδοση Γ.Χ. Αλεξανδρής , Αθήνα 1996 Θρύλος πορεία μέσα στο χρόνο, Έκδοση Ηλιότριπο, Αθήνα 1997 ISBN 569-584-365-2 Χρυσός Θρύλος Έκδοση Art Press,Εκδοτική Α.Ε. , Αθήνα 1997 Εθνική Ελλάδος πορεία μέσα στο χρόνο , Εκδόσεις Παπαζήση Αθήνα 2001 Εθνική Ελλάδος ποδοσφαίρου Χρ. Αρβανίτης Ολυμπιακός ένα αρχείο μια ιστορία Β. Καρδάσης ,Μίλητος 1997 Αλμανάκ Περιοδικό εικόνες, 1991
Αγουστίν Λάρα

Ο Αγουστίν Λάρα (Ανχέλ Αγουστίν Μαρία Κάρλος Μαριάνο Αλφόνσο δελ Σαγράδο Κοραζόν Λάρα ι Αγκίρε δελ Πίνο, ισπ. Ángel Agustín María Carlos Fausto Mariano Alfonso del Sagrado Corazón Lara y Aguirre del Pino, 1897 - 1970) ήταν Μεξικανός συνθέτης, ηθοποιός του κινηματογράφου και τραγουδιστής.

 Γεννήθηκε στις 30 Οκτωβρίου 1897 στην Πόλη του Μεξικού. Ο Λαρά ήταν πολυγραφότατος συνθέτης σε στυλ Μπολερό. Πολλά από τα κομμάτια του παρέμειναν στο ρεπερτόριο μέχρι σήμερα. Άρχισε την μουσική του εμφάνιση ως έφηβος, κερδίζοντας χαρτζιλίκι ως πιανίστας σε νυχτερινά κέντρα, μέχρι που ο πατέρας του τον έστειλε σε στρατιωτική ακαδημία. Όταν αποφοίτησε στράφηκε ξανά στη μουσική του καριέρα και στα τέλη της δεκαετίας του 1920 δόθηκε η ευκαιρία να δημιουργήσει δικό του ραδιοφωνικό πρόγραμμα. Δεδομένου ότι έπαιξε κυρίως τις δικές του συνθέσεις, τα έργα του γρήγορα έγιναν γνωστά και αγαπήθηκαν από το κοινό. Το επίκεντρο του έργου του Λάρα είναι σε ρομαντικά κομμάτια σε στυλ Μπολερό, το έργο του ανέρχεται σε περίπου 700 συνθέσεις, όλες (καλλιτεχνικά) τραγούδια, συμπεριλαμβανομένου ενός κύκλου τραγουδιών για ισπανικές πόλεις. Εκτός από συνθέτης, εμφανίστηκε σε περίπου 30 ταινίες και ήταν σταρ στο Μεξικό. Συνέθεσε τη μουσική για την πρώτη μεξικάνικη ταινία ήχου Santa το 1932. Απεβίωσε στις 6 Νοεμβρίου 1970 και στην γενέτειρά του, και ετάφη στην Rotonda de las Personas Ilustres . Η ζωή του Αγκουστίν Λάρα (ισπ.:La vida de Agustín Lara) είναι μια μεξικανική μουσική ταινία του 1959 σε σκηνοθεσία Αλεχάντρο Γκαλίντο και πρωταγωνιστές τους Γερμίν Ρόμπλες, Λορένα Βελάσκεθ και Οφέλια Μοντέσκο. Gerard Béhague: Λάρα, Αγκουστίν. Andrew Grant Wood: Agustin Lara: A Cultural Biography . Oxford University Press, Oxford 2014, ISBN 978-0-19-989245-7 ( eingeschränkte Vorschau στην Αναζήτηση Βιβλίων Google ). Πολυμέσα σχετικά με το θέμα Agustín Lara στο Wikimedia Commons